Nóg ’n oorsese Bok keer terug van besering | Netwerk24
Johan Goosen is gereed vir sy terugkeer saam met Montpellier nadat hy weens ’n enkelbesering meer as ses weke lank buite aksie was.
Johan Goosen word met ’n draagbaar van die veld gedra. Foto: Getty Images
Goosen (26), wat rugby in 2016 vaarwel geroep het voordat hy hom vanjaar in die afseisoen by die Franse Top14-span aangesluit het, is op ’n draagbaar van die veld geneem in Oktober se sege oor Toulon.
Sy wedstryd is ná ses minute beëindig toe hy kort voor die Toulon-doellyn van agter deur die vleuel Daniel Ikpefan gelak is en hy sleg geval het. Hy het ’n fraktuur aan sy enkel opgedoen en ligamente verrek.
Johan Goosen in aksie vir die Bokke teen Engeland op Twickenham in 2016. Foto: Getty Images
Rugby365 berig die Springbok-agterspeler, wat 13 toetse vir Suid-Afrika gespeel het, se rehabilitasie het vlot verloop en hy sal straks beskikbaar wees om Saterdag teen Clermont uit te draf.
Goosen het kort ná die besering gesê hy droom steeds daarvan om weer vir die Bokke te speel.
Hy het in April vanjaar die eerste keer sedert 2016 sy terugkeer tot die veld gemaak toe hy vir die Cheetahs in ’n Pro14-wedstryd teen Munster in Bloemfontein gespeel het. Hy het hom daarna by Montpellier aangesluit.
Met die Wêreldbeker-toernooi wat volgende jaar in Japan beslis word, is daar omtrent ’n geskarrel vir plekke in Rassie Erasmus, die Bok-afrigter, se groep.
Goosen is ’n veelsydige speler en kan ’n aanwins vir die nasionale span wees, sou daar besluit word om hom te betrek.
* Die Suid-Afrikaanse slot Jacques du Plessis word ’n ruskans gegun nadat hy verlede naweek deel was van die span se 18 – 15-sege teen Agen, Montpellier se eerste oorwinning in drie wedstryde.
Meer oor: Bokke | Top14 | Montpellier | Toetsrugby | Johan Goosen | Springbokke
‘Ek sal veg vir my Bok-plek,’ sê Jan